KOMMISSIONENS FORORDNING (EF) Nr. 1006/98 af 14. maj 1998 om ændring af Rådets forordning (EF) nr. 939/97 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), ændret ved Kommissionens forordning (EF) nr. 2307/97 (2), særlig artikel 19, nr. 2, og

ud fra følgende betragtninger:

Artikel 7, stk. 3, i forordning (EF) nr. 338/97 indeholder en undtagelsesbestemmelse fra artikel 4 og 5 i nævnte forordning for personlige effekter og bohave i overensstemmelse med bestemmelser, der fastlægges af Kommissionen; de pågældende bestemmelser blev fastlagt i artikel 27 og 28 i Kommissionens forordning (EF) nr. 939/97 (3), ændret ved forordning (EF) nr. 767/98 (4); det er nødvendigt at ændre denne artikel for at undgå misbrug af dens bestemmelser;

betingelserne for at anvende de undtagelsesbestemmelser, der er fastlagt i artikel 27 og 28 i forordning (EF) nr. 939/97, bør tydeliggøres for at undgå misbrug; dette bør ske ved at henvise til definitionen i artikel 2, litra j), i forordning (EF) nr. 338/97, under hensyntagen til målsætningerne for sidstnævnte forordning;

varer, der indføres til og/eller (gen)udføres fra Fællesskabet for at blive anvendt til at opnå kommerciel gevinst, solgt, udstillet med kommercielle formål, opbevaret med henblik på salg, udbudt til salg eller transporteret med henblik på salg, kan ikke betragtes som genstande, der tilhører en privatperson, og som udgør eller er beregnet til at udgøre en del af vedkommendes normale ejendom og løsøre;

de i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter -

UDSTEDT FØLGENDE FORORDNING:

Artikel 1

I forordning (EF) nr. 939/97 foretages følgende ændringer:

1) I artikel 27, stk. 1, indsættes som første afsnit:

»Med hensyn til anvendelsen af den undtagelse, der er fastsat i artikel 7, stk. 3, i forordning (EF) nr. 338/97, fra bestemmelserne i artikel 4 i nævnte forordning kan varer, der indføres til Fællesskabet for at blive anvendt til at opnå kommerciel gevinst, solgt, udstillet med kommercielle formål, opbevaret med henblik på salg, udbudt til salg eller transporteret med henblik på salg, ikke betragtes som personlige effekter eller bohave.«

2) I artikel 28, stk. 1, indsættes som første afsnit:

»Med hensyn til anvendelsen af den undtagelse, der er fastsat i artikel 7, stk. 3, i forordning (EF) nr. 338/97, fra bestemmelserne i artikel 5 i nævnte forordning kan varer, der udføres eller genudføres fra Fællesskabet for at blive anvendt til at opnå kommerciel gevinst, solgt, udstillet med kommercielle formål, opbevaret med henblik på salg, udbudt til salg eller transporteret med henblik på salg, ikke betragtes som personlige effekter eller bohave.«

Artikel 2

Denne forordning træder i kraft på tredjedagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 1998.

På Kommissionens vegne

Ritt BJERREGAARD

Medlem af Kommissionen

(1) EFT L 61 af 3. 3. 1997, s. 1.

(2) EFT L 325 af 27. 11. 1997, s. 1.

(3) EFT L 140 af 30. 5. 1997, s. 9.

(4) EFT L 109 af 8. 4. 1998, s. 7.